Diari Oficial de la Generalitat Valenciana


Sumari del DOGV 6202, del 09-02-2010 (2010/1308)

DECRET 28/2010, de 5 de febrer, del Consell, pel qual s'autoritza la implantació d'ensenyaments universitaris oficials de Màster a la Universitat d'Alacant.
------------------------------------------------------------------------------------------------------------------------------------------------------------

### Dades del document

Número de DOGV
:   6202

Data del DOGV
:   09-02-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/1308


Data del document
:   05-02-2010

Organisme emissor
:   Conselleria d'Educació

Tipus de document
:   Decret

Descriptors 

:   * Universitat d'Alacant
    * centre d'ensenyament
    * universitat
    * ensenyament superior
    * legislació

DECRET 28/2010, de 5 de febrer, del Consell, pel qual s'autoritza la implantació d'ensenyaments universitaris oficials de Màster a la Universitat d'Alacant. [2010/1308]  
La Universitat d'Alacant ha sol·licitat autorització per a impartir els ensenyaments universitaris oficials conduents als títols de màster universitari en: Tecnologies de la Informàtica; Enginyeria dels Materials, Aigua i Terreny; Metodologies Humanístiques en l'Era Digital; Biologia, Ciències del Mar i Ambientals; Investigació en Química i Enginyeria Química; Investigació Educativa; Professorat d'Educació Secundària i Ensenyances Artístiques, d'Idiomes i Esportives; i Història i Identitats Hispàniques al Mediterrani Occidental (segles XV-XIX).  
La Llei Orgànica 6/2001, de 21 de desembre, d'Universitats, en l'article 37, estructura els ensenyaments universitaris oficials en tres cicles (grau, màster i doctorat), i en l'article 35 disposa que, per a impartir estes ensenyances oficials i expedir els corresponents títols amb validesa en tot el territori nacional, les universitats han de posseir l'autorització pertinent de la comunitat autònoma, segons el que disposa la seua legislació, i obtindre la verificació del Consell d'Universitats que l'oportú pla d'estudis s'ajusta a les directrius i condicions establides pel Govern. En sentit idèntic es pronuncia el Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials, en l'article 24. 1.  
El Consell Valencià d'Universitats i de Formació Superior va ser informat de la proposta d'implantació de les ensenyances en la seua reunió de 21 de juliol de 2009.  
El Consell d'Universitats ha verificat el Pla d'Estudis en les seues reunions d'1 de juny de 2009, 29 de juliol de 2009 i 30 de novembre de 2009. l'Agència Valenciana d'Avaluació i Prospectiva ha emés el corresponent informe favorable.   
Per tot això, vistos els articles 8.2 i 35.2 de la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril; l'article 3. 3 del Reial Decret 1.393/2007, de 29 d'octubre, pel qual s'establix l'ordenació dels ensenyaments universitaris oficials; i l'article 37 de la Llei 4/2007, de 9 de febrer, de la Generalitat, de Coordinació del Sistema Universitari Valencià, a proposta del conseller d'Educació i amb la deliberació prèvia del Consell, en la reunió del dia 5 de febrer de 2010,  
DECRETE  
Article 1. Autorització d'ensenyances  
S'autoritza a la Universitat d'Alacant la implantació, en el curs 2009/2010, de les ensenyances oficials de:  
1. Màster universitari en Tecnologies de la Informàtica.  
2. Màster universitari en Enginyeria dels Materials, Aigua i Terreny.  
3. Màster universitari en Metodologies Humanístiques en l'Era Digital.  
4. Màster universitari en Biologia, Ciències del Mar i Ambientals.  
5. Màster universitari en Investigació en Química i Enginyeria Química.  
6. Màster universitari en Investigació Educativa.  
7. Màster universitari en Professorat d'Educació Secundària i Ensenyances Artístiques, d'Idiomes i Esportives.  
8. Màster universitari en Història i identitats Hispàniques al Mediterrani Occidental (segles XV-XIX).  
(Interuniversitari: Universitat de València, Universitat d'Alacant, Universitat Jaume I de Castelló i Universitá degli Studi di Cagliari.)  
Article 2. Inscripció en el Registre i efectes  
De la present autorització s'informarà el Ministeri d'Educació a l'efecte que este eleve al Govern la proposta per a establir el caràcter oficial del títol i la seua inscripció en el Registro de Universidades, Centros y Títulos (RUCT), d'acord amb el que disposa l'article 26 del Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials.  
Article 3. Procediment d'avaluació  
Segons el que disposa l'article 24. 2 del Reial Decret 1393/2007, de 29 d'octubre, pel qual s'establix l'ordenació d'ensenyaments universitaris oficials, el títol universitari autoritzat en este decret haurà de sotmetre's a un procediment d'avaluació cada sis anys, a comptar de la data de la seua inscripció en el Registro de Universidades, Centros y Títulos (RUCT), a fi de mantindre la seua acreditació.   
Article 4. Expedició del títol  
Els títols universitaris seran expedits, en nom del rei, pel rector de la Universitat, d'acord amb el que establix la normativa vigent.  
DISPOSICIÓ ADDICIONAL  
Única. Facultats d'aplicació i execució  
Es faculta el conseller d'Educació per a l'aplicació i l'execució del present decret.  
València, 5 de febrer de 2010  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN